Χρήστος Ταραντίλης

Ο Χρήστος Ταραντίλης  είναι καθηγητής Πανεπιστημίου στο Τμήμα Διοικητικής Επιστήμης και Τεχνολογίας (ΔΕΤ) του Οικονομικού Πανεπιστημίου Αθηνών (πρώην ΑΣΟΕΕ), με 25 χρόνια προϋπηρεσία στην εφαρμοσμένη έρευνα και την πανεπιστημιακή διδασκαλία, στον τομέα διακυβέρνησης και τις συμβουλευτικές υπηρεσίες ιδιωτικού και δημόσιου τομέα. To επιστημονικό έργο του έχει αναγνωρισθεί διεθνώς και έχει λάβει σημαντικό αριθμό διακρίσεων και βραβείων .

Σπουδές 
Σπούδασε Μαθηματικά στο Πανεπιστήμιο Πατρών , όπου έλαβε το πτυχίο του το 1997 εκφωνώντας τον όρκο κατά την τελετή ορκωμοσίας πτυχιούχων . Έκανε μεταπτυχιακό στην Επιχειρησιακή Έρευνα στο London School of Economics (LSE), λαμβάνοντας μεταπτυχιακό (Master of Science) το 1998. Το 2002, έλαβε Διδακτορικό δίπλωμα (PhD) στην Επιχειρησιακή Έρευνα, από το Εθνικό Μετσόβιο Πολυτεχνείο (ΕΜΠ).

Διακρίσεις και Βραβεία 

 Συγκαταλέγεται για τρεις συνεχόμενες χρονιές (2020-2022) στην ετήσια λίστα που δημοσιεύεται από Καθηγητές του Stanford University της Αμερικής με τους κορυφαίους επιστήμονες παγκοσμίως (top 2%), βάσει της απήχησης του επιστημονικού έργου τους. 
 Το δημοσιευμένο επιστημονικό έργο του έχει λάβει περισσότερες από 6.600 αναφορές παγκοσμίως (h-index=46) σύμφωνα με το Google Scholar. 
 Η διδακτική επίδοσή του έχει αναγνωριστεί τόσο σε προπτυχιακό όσο και μεταπτυχιακό επίπεδο, με πλήθος βραβείων διδασκαλίας στο Οικονομικό Πανεπιστήμιο Αθηνών.

Ακαδημαϊκή Καριέρα 
Ο Χρήστος Ταραντίλης είναι Καθηγητής Επιχειρησιακής Έρευνας (Operations Research) στο Οικονομικό Πανεπιστήμιο Αθηνών (2004-σήμερα). Η εφαρμοσμένη έρευνα του εστιάζει στον σχεδιασμό και την ανάπτυξη συστημάτων βελτιστοποίησης για την εύρεση λύσεων σε πραγματικά προβλήματα διοίκησης (management) των κλάδων της παραγωγής και των υπηρεσιών, της εφοδιαστικής αλυσίδας , των logistics  και των μεταφορών, συνδυάζοντας την επιστήμη των ηλεκτρονικών υπολογιστών και την τεχνητή νοημοσύνη με τα μαθηματικά. Επιπλέον, έχει υπηρετήσει ως Πρόεδρος του Τμήματος Διοικητικής Επιστήμης και Τεχνολογίας του Οικονομικού Πανεπιστημίου Αθηνών (2013-2014) και Διευθυντής της ερευνητικού κέντρου Επιχειρησιακής Έρευνας και Συστημάτων Αποφάσεων στο ίδιο Πανεπιστήμιο (2009-2019).

Πολιτική Δραστηριότητα 
Ο Χρήστος Ταραντίλης διετέλεσε Γραμματέας Στρατηγικού Σχεδιασμού και Επικοινωνίας της ΝΔ από τον Ιανουάριο του 2017 μέχρι και τις βουλευτικές εκλογές του 2019 , όπου και εκλέχθηκε βουλευτής Επικρατείας της ΝΔ (2019-2023). Ανέλαβε επίσης καθήκοντα υφυπουργού παρά τω Πρωθυπουργώ και κυβερνητικού εκπροσώπου (Ιανουάριος 2021 - Φεβρουάριος 2021 και παραιτήθηκε επικαλούμενος οικογενειακούς λόγους ), Προέδρου της Επιτροπής Έρευνας και Τεχνολογίας της Βουλής (εκλέχθηκε τρεις συνεχόμενες φορές την διετία 2021-2023) , Προέδρου και Αντιπροέδρου των ομάδων κοινοβουλευτικής φιλίας του Βιετνάμ και των ΗΠΑ αντίστοιχα (2021-2023). Υπηρέτησε, επίσης, τις επιτροπές του Ελληνικού Κοινοβουλίου που σχετίζονται με τα αντικείμενα της οικονομικής ανάπτυξης και των επενδύσεων, του περιβάλλοντος και της ενέργειας, της αγροτικής ανάπτυξης και των τροφίμων, της ναυτιλίας και του τουρισμού (2021-2023). Επιπλέον, κατά τη διάρκεια των δύο τελευταίων χρόνων της κοινοβουλευτικής θητείας του οργάνωσε, ως Πρόεδρος της Επιτροπής Έρευνας και Τεχνολογίας της Βουλής, δεκάδες συνεδριάσεις στις οποίες εξετάστηκε διεξοδικά το θέμα της ανάπτυξης του ελληνικού οικοσυστήματος καινοτομίας.  Στις συνεδριάσεις συμμετείχαν επικεφαλείς θεσμικών φορέων της Ελλάδας και της Ευρώπης στον χώρο της καινοτομίας καθώς και ιδρυτές εταιρειών τεχνολογικής καινοτομίας.  Παράλληλα, εντός του ίδιου πλαισίου, ο Χρήστος Ταραντίλης επισκέφθηκε πανεπιστήμια και ερευνητικά κέντρα της χώρας προωθώντας την πολιτική της αξιοποίησης της έρευνας που διεξάγεται σ’αυτά και καταγράφοντας τις προτάσεις των διοικήσεων και εκατοντάδων ελλήνων ερευνητών για το συγκεκριμένο θέμα.  Αποτέλεσμα αυτών των πρωτοβουλιών ήταν η εκπόνηση δυο εκθέσεων πολιτικής (policy papers) για την ανάπτυξη του ελληνικού οικοσυστήματος καινοτομίας, με πλήθος προτάσεων προς την ελληνική Πολιτεία . Ο Χρήστος Ταραντίλης αρθρογραφεί επίσης συχνά στον κυριακάτικο Τύπο και σε ιστοσελίδες.

Συμβουλευτική Δραστηριότητα 
Ο Χρήστος Ταραντίλης έχει διετελέσει μέλος Διοικητικών Συμβουλίων οργανισμών στην Ελλάδα και συμμετάσχει σε μεγάλο αριθμό συμβουλευτικών και ερευνητικών έργων σε εθνικό και διεθνές επίπεδο στα αντικείμενα της ανάπτυξης πληροφοριακών συστημάτων διοίκησης, της ανάπτυξης καινοτομίας και της επιχειρηματικής αναλυτικής (business analytics) με εφαρμογές στους κλάδους της εφοδιαστικής αλυσίδας και των μεταφορών, της παραγωγής και των υπηρεσιών (1999-2019).

Παραπομπές 

Καθηγητές Οικονομικού Πανεπιστημίου Αθηνών
Έλληνες βουλευτές επικρατείας
Βουλευτές εκλεγμένοι με τη Νέα Δημοκρατία
Έλληνες υφυπουργοί παρά τω Πρωθυπουργώ
Κυβερνητικοί Εκπρόσωποι (Ελλάδα)